
Európsky parlament,
–	so zreteľom na správu Komisie z 24. januára 2024 o makroprudenciálnom preskúmaní pre úverové inštitúcie, o systémových rizikách súvisiacich s nebankovými finančnými sprostredkovateľmi a o ich vzájomnej prepojenosti s úverovými inštitúciami podľa článku 513 nariadenia Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (COM(2024)0021),
–	so zreteľom na správu Európskej centrálnej banky (ďalej len „ECB“) o finančnej stabilite z novembra 2024,
–	so zreteľom na správu ECB o finančnej stabilite z mája 2025,
–	so zreteľom na štvrťročné preskúmanie vývoja medzinárodného bankovníctva a finančného trhu Bankou pre medzinárodné zúčtovanie (ďalej len „BIS“) z marca 2025,
–	so zreteľom na list predsedu Rady pre finančnú stabilitu (ďalej len „FSB“) adresovaný ministrom financií a guvernérom centrálnych bánk skupiny G20 z 21. februára 2025,
–	so zreteľom na správu FSB o stave z 22. októbra 2024 s názvom „G20 Crypto-asset Policy Implementation Roadmap“ (Plán vykonávania politiky G20 v oblasti kryptoaktív),
–	so zreteľom na správu FSB z októbra 2021 s názvom „Policy proposals to enhance money market fund resilience: Final report“ (Návrhy politiky na zvýšenie odolnosti fondov peňažného trhu: konečná správa),
–	so zreteľom na odpoveď Európskeho výboru pre systémové riziká (ďalej len „ESRB“) z novembra 2024 na konzultáciu Komisie, v ktorej sa posudzuje primeranosť makroprudenciálnych politík pre nebankové finančné sprostredkovanie, s názvom „A system-wide approach to macroprudential policy“ (Celosystémový prístup k makroprudenciálnej politike),
–	so zreteľom na správu o dodržiavaní ESRB z februára 2025 týkajúcu sa odporúčania ESRB z 2. decembra 2021 o reforme fondov peňažného trhu (ESRB/2021/9),
–	so zreteľom na aktuálne informácie Spoločného výboru európskych orgánov dohľadu z 31. marca 2025 o rizikách a zraniteľných miestach vo finančnom systéme EÚ – jar 2025,
–	so zreteľom na stanovisko Európskeho orgánu pre cenné papiere a trhy (ďalej len „ESMA“) zo 14. februára 2022 k preskúmaniu nariadenia o fondoch peňažného trhu,
–	so zreteľom na správu Medzinárodného menového fondu (ďalej len „MMF“) o globálnej finančnej stabilite z 22. apríla 2025,
–	so zreteľom na správu Maria Draghiho z 9. septembra 2024 s názvom „Budúcnosť európskej konkurencieschopnosti“ (ďalej len „Draghiho správa“),
–	so zreteľom na správu Enrica Lettu zo 17. apríla 2024 s názvom „Oveľa viac než len trh“ (ďalej len „Lettova správa“),
–	so zreteľom na svoje uznesenie zo 6. júla 2011 o finančnej, hospodárskej a sociálnej kríze: odporúčania týkajúce sa opatrení a iniciatív, ktoré treba prijať[footnoteRef:1]1, [1: 1 	Ú. v. EÚ C 33 E, 5.2.2013, s. 140.] 

–	so zreteľom na správu Výboru pre hospodárske a menové veci z 26. marca 2025 o bankovej únii – výročná správa za rok 2024,
–	so zreteľom na vypočutie Výboru pre hospodárske a menové veci z 19. marca 2025 o posúdení primeranosti makroprudenciálneho rámca pre nebankové finančné inštitúcie v EÚ,
–	so zreteľom na článok 55 rokovacieho poriadku,
–	so zreteľom na správu Výboru pre hospodárske a menové veci (A10-0232/2025),
A.	keďže finančná stabilita je aj naďalej základným kameňom hospodárskej odolnosti a rastu a vyžaduje si ostražitosť vzhľadom na veľkú hospodársku neistotu, vonkajšie otrasy a systémové riziká;
B.	keďže celosvetová finančná kríza poukázala na riziká finančnej nestability pre vyspelé ekonomiky, ktorá naberá globálne rozmery;
C.	keďže pokračujúca agresia Ruska voči Ukrajine a jej hospodárske dôsledky viedli k inflačným tlakom, volatilite na trhoch s energiou a finančnej neistote;
D.	keďže zavedenie ciel prispieva k fragmentácii svetového obchodu, prehlbuje narušenia dodávateľského reťazca a predstavuje dodatočné riziká pre finančné trhy a širšie hospodárstvo;
E.	keďže dobre integrovaná únia kapitálových trhov je nevyhnutná na absorbovanie otrasov a podporu investícií v rámci EÚ a ďalšiu integráciu jednotného trhu;
F.	keďže stabilita nebankových finančných sprostredkovateľov bude ešte dôležitejšia, ak Európska únia presunie viac svojich finančných prostriedkov na kapitálové trhy;
G.	keďže nebankoví finanční sprostredkovatelia pôsobia v značne odlišných odvetviach;
H.	keďže slabý hospodársky rast prehĺbený obchodným napätím, má nepriaznivý vplyv na zadlžené subjekty a zvyšuje úverové riziko pre finančné inštitúcie;
I.	keďže vysoké oceňovanie aktív na akciových trhoch a trhoch s podnikovými dlhopismi vyvoláva obavy nad možnosťou korekcie trhu so systémovými dôsledkami;
J.	keďže sektor nehnuteľností určených na bývanie, ktorý ťaží z prostredia s nízkymi úrokovými sadzbami, zohráva kľúčovú úlohu vo finančnej stabilite vzhľadom na svoje ústredné miesto v hospodárstve, významný podiel na bohatstve domácností sústredenom v nehnuteľnom majetku, kľúčovú úlohu finančného sektora vo financovania investícií do nehnuteľností a dôležitú funkciu nehnuteľností ako kolaterálu na úverových trhoch;
K.	keďže zložitosť a vzájomné prepojenia medzi finančnými sektormi nadobudli význam, pričom nebankoví finanční sprostredkovatelia sú čistými veriteľmi bánk a širšieho hospodárstva;
L.	keďže stopa nebankových finančných sprostredkovateľov na strategických finančných trhoch, ako sú trhy so štátnymi dlhopismi, sa zvýšila, o čom svedčí to, že hedžové fondy počas colnej krízy v apríli 2025 rušili cash-futures obchody na americkom trhu s dlhopismi;
M.	keďže cielené reformy by mohli zvýšiť odolnosť fondov peňažného trhu EÚ v súlade s medzinárodnými normami;
N.	keďže finančný sektor je naďalej zraniteľný voči kybernetickým hrozbám, taktikám hybridnej vojny a skrytým pákovým efektom, ktoré by mohli destabilizovať kritickú finančnú infraštruktúru;
Banková únia a únia kapitálových trhov: absorpcia otrasov a odolnosť
1.	víta obnovenú diskusiu o potrebe zvýšiť produktivitu a konkurencieschopnosť EÚ okrem iného lepšou integráciou kapitálových trhov a hospodárstva efektívne využívajúceho zdroje, ako sa uvádza v Draghiho aj Lettovej správe;
2.	vyzýva Komisiu, aby uprednostnila program únie kapitálových trhov, ktorý podporuje konkurencieschopnosť EÚ a zároveň nenarúša finančnú stabilitu;
3.	zdôrazňuje cieľ únie kapitálových trhov účinnejšie mobilizovať súkromný kapitál s cieľom prekonať nedostatok investícií v EÚ a úlohu, ktorú môže zohrávať ako tlmič otrasov; zdôrazňuje, že program únie kapitálových trhov by mal prispieť aj k náprave štrukturálnych nerovnováh vo finančnom systéme EÚ; vyjadruje poľutovanie nad pretrvávaním daňovo motivovaného zvýhodňovania dlhu voči vlastnému kapitálu;
4.	uznáva, že dokončenie bankovej únie musí byť strategickou prioritou pri prehlbovaní hospodárskej a menovej únie;
5.	berie na vedomie výzvy vyplývajúce z integrovanejších finančných trhov pri absencii jednotnejšieho dohľadu, ako aj kompromis medzi účinným rozdelením rizika a diverzifikáciou na jednej strane a rizikami nákazy, presahovania a zosilnenia na strane druhej;
6.	berie na vedomie kompromis, pokiaľ ide o cezhraničnú konsolidáciu bankovníctva, medzi geografickou diverzifikáciou, cezhraničnými finančnými službami, úsporami z rozsahu a potenciálnym oslabením prepojenia medzi bankami a štátmi na jednej strane a problémom subjektov „príliš veľkých na vyhlásenie úpadku“, potenciálnym oslabením menších finančných centier a prepojením s malými a strednými podnikmi (MSP) a miestnymi hospodárstvami na strane druhej;
7.	konštatuje, že systémové riziko môže vyplynúť aj z menších inštitúcií, keďže môžu vykazovať vysoko korelované súvahy;
8.	zdôrazňuje význam prístupu ku kapitálu, ako je rizikový kapitál určený pre rastové spoločnosti, a to najmä pre MSP, pričom treba súčasne zachovať finančnú stabilitu a zabezpečiť, aby rast a odolnosť išli ruka v ruke;
Makrofinančné riziká a geopolitická nestabilita
9.	vyzdvihuje hlavný cieľ ECB zachovať cenovú stabilitu a kľúčovú úlohu ESRB, európskych orgánov dohľadu a centrálnych bánk pri prispievaní k finančnej stabilite v Únii;
10.	pripomína, že Eurosystém je postavený na zásade menovej dominantnosti; vyzýva na zachovanie nezávislosti ECB ako faktora podporujúceho finančnú stabilitu;
11.	zdôrazňuje, že určité intervencie centrálnych bánk na trhu sú spojené s rizikom narušenia trhu, čo by mohlo ovplyvniť finančnú stabilitu;
12.	berie na vedomie expozíciu Únie voči vonkajším otrasom cez silné prepojenia so zahraničnými finančnými trhmi a subjektmi, voči závislosti finančného sektora EÚ od služieb poskytovateľov z krajín mimo EÚ a tlakom z rastúceho obchodného napätia v kontexte geopolitickej neistoty;
13.	upozorňuje na riziko vysokého štátneho dlhu a deficitov; pripomína, že v roku 2008 obavy trhu týkajúce sa udržateľnosti štátneho dlhu, neprimeraný bankový regulačný rámec v tom čase a nákaza prostredníctvom prepojených finančných systémov spôsobili finančnú krízu a následnú krízu v eurozóne;
14.	varuje pred účinkami presahovania na finančný sektor; v tejto súvislosti berie na vedomie výzvy na zmiernenie systémových zraniteľností; zdôrazňuje však, že žiaden budúci vývoj by nemal oslabiť fiškálnu zodpovednosť štátov;
15.	vyzýva Komisiu, aby presadzovala dodržiavanie rámca správy hospodárskych záležitostí EÚ a konvergenciu s fiškálnymi pravidlami Paktu stability a rastu s cieľom zabezpečiť zdravé a udržateľné verejné financie;
16.	uznáva, že štrukturálne reformy na posilnenie finančnej a inštitucionálnej architektúry eurozóny a zníženie fragmentácie trhu by mohli posilniť medzinárodnú úlohu eura a potenciálne zvýšiť finančnú a menovú stabilitu; berie na vedomie prebiehajúce diskusie o digitálnom eure;
17.	upozorňuje na potenciálnu nestabilitu, ktorú môžu spôsobiť vysoko zadlžené finančné inštitúcie, pričom však uznáva, že môžu plniť ekonomické funkcie, ako je hedžing, zlepšenie likvidity trhu, určovanie cien alebo rozdelenie rizika;
18.	zdôrazňuje význam koordinácie medzi orgánmi makroprudenciálneho dohľadu prostredníctvom analýzy systémových rizík a dohľadu a zosúladenia s mikroprudenciálnym dohľadom s cieľom zabezpečiť kompatibilitu;
19.	berie na vedomie potenciálne riziká pre finančnú stabilitu vyplývajúce z častejších prejavov fyzických rizík klimatických a prírodných katastrof a rizík transformácie súvisiacich s klímou;
Napätie v bankovom sektore a dohľad nad nebankovými finančnými sprostredkovateľmi
20.	zdôrazňuje potrebu zabezpečiť úplné vykonávanie rámca Bazilej III s cieľom zvýšiť odolnosť a globálnu konkurencieschopnosť bánk EÚ; poukazuje na pretrvávajúcu nejasnosť, pokiaľ ide o vykonávanie noriem Bazilej III v niektorých hlavných jurisdikciách krajín mimo EÚ, a potrebu, aby bankový systém Únie zostal konkurencieschopný v medzinárodnom kontexte; zdôrazňuje, že je dôležité zachovať integritu bazilejského rámca, pričom zdôrazňuje, že samotnú finančnú stabilitu možno považovať za konkurenčnú výhodu;
21.	zdôrazňuje, že je dôležité zachovať zdravý makroprudenciálny rámec a zároveň zabezpečiť zjednodušenie, právne objasnenie a zníženie zaťaženia, najmä pre menšie subjekty; zdôrazňuje, že existuje priestor na zjednodušenie a harmonizáciu pri navrhovaní a uplatňovaní makroprudenciálnych rezerv; vyzýva Komisiu a orgány dohľadu, aby podľa možnosti a bez ohrozenia finančnej stability systematicky uplatňovali zásady proporcionality, nákladovej efektívnosti a digitálneho zjednodušenia;
22.	zdôrazňuje, že by sa malo zvážiť zjednodušenie reforiem súvisiacich s finančnou krízou po roku 2008, ak to bude mať jasný a opodstatnený prínos pre reálnu ekonomiku a ak to neohrozí finančnú stabilitu; berie na vedomie diskusiu o sekuritizačnom balíku;
23.	berie na vedomie analýzu ECB o pretrvávajúcich zraniteľných miestach na trhoch s nehnuteľnosťami určenými na podnikanie, čo znásobujú rastúce úrokové sadzby a expozície nebankových finančných sprostredkovateľov, ktoré si zasluhujú dôkladné monitorovanie; v tejto súvislosti vyzýva ESRB, aby pozorne monitoroval úlohu nebankových finančných sprostredkovateľov pôsobiacich na trhoch s nehnuteľnosťami a vydal príslušné odporúčania; okrem toho poukazuje na vysokú úroveň zadlženosti domácností;
24.	naliehavo vyzýva ECB, aby v rámci pravidelného postupu preskúmania a hodnotenia orgánmi dohľadu v kontexte strategickej autonómie posudzovala expozíciu finančných inštitúcií voči geopolitickým rizikám vrátane nepriamych účinkov sankcií, ciel a hospodárskej fragmentácie;
25.	berie na vedomie rastúci systémový význam nebankových finančných sprostredkovateľov, ktorí tvoria viac ako 40 % aktív finančného sektora EÚ; domnieva sa, že takéto subjekty, ak sú nedostatočne regulované, môžu prispieť k rizikám pre finančnú stabilitu;
26.	berie na vedomie rozmanitosť obchodných modelov nebankových finančných sprostredkovateľov a ich dôležitú úlohu pri financovaní; zdôrazňuje, že v mnohých odvetviach už existuje európska odvetvová regulácia, napríklad pre hedžové fondy (smernica o správcoch alternatívnych investičných fondov[footnoteRef:2]2), fondy peňažného trhu (nariadenie o fondoch peňažného trhu[footnoteRef:3]3), poisťovne (Solventnosť II), investičné spoločnosti (smernica[footnoteRef:4]4 a nariadenie[footnoteRef:5]5 o investičných spoločnostiach) alebo dôchodkové fondy (smernica o inštitúciách zamestnaneckého dôchodkového zabezpečenia[footnoteRef:6]6); konštatuje však, že súčasný rámec sa zameriava predovšetkým na ochranu investorov a integritu trhu, a nie na znižovanie systémových rizík[footnoteRef:7]7; vyzýva na dôkladné preskúmanie regulačných medzier, pokiaľ ide o nebankových finančných sprostredkovateľov, a to aj v menej regulovaných oblastiach, ako sú rodinné kancelárie a spoločnosti v oblasti financovania dodávateľského reťazca; [2: 2 	Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1, ELI: http://data.europa.eu/eli/dir/2011/61/oj).]  [3: 3 	Nariadenie Európskeho parlamentu a Rady (EÚ) 2017/1131 zo 14. júna 2017 o fondoch peňažného trhu, (Ú. v. EÚ L 169, 30.6.2017, s. 8, ELI: http://data.europa.eu/eli/reg/2017/1131/oj).]  [4: 4 	Smernica Európskeho parlamentu a Rady (EÚ) 2019/2034 z 27. novembra 2019 o prudenciálnom dohľade nad investičnými spoločnosťami a o zmene smerníc 2002/87/ES, 2009/65/ES, 2011/61/EÚ, 2013/36/EÚ, 2014/59/EÚ a 2014/65/EÚ (Ú. v. EÚ L 314, 5.12.2019, s. 64, ELI: http://data.europa.eu/eli/dir/2019/2034/oj).]  [5: 5 	Nariadenie Európskeho parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (Ú. v. EÚ L 314, 5.12.2019, s. 1, ELI: http://data.europa.eu/eli/reg/2019/2033/oj).]  [6: 6 	Smernica Európskeho parlamentu a Rady (EÚ) 2016/2341 zo 14. decembra 2016 o činnostiach inštitúcií zamestnaneckého dôchodkového zabezpečenia (IZDZ) a o dohľade nad nimi (Ú. v. EÚ L 354, 23.12.2016, s. 37, ELI: http://data.europa.eu/eli/dir/2016/2341/oj).]  [7: 7 	Správa ECB o finančnej stabilite, máj 2025, s. 78.] 

27.	berie na vedomie správu Komisie z roku 2023 o fungovaní fondov peňažného trhu a nedávne zmeny rámca fondov peňažného trhu; vyzýva Komisiu, aby navrhla reformu nariadenia o fondoch peňažného trhu[footnoteRef:8]8 v súlade s medzinárodnými normami, regulačným pokrokom dosiahnutým v iných jurisdikciách a odporúčaniami ESRB a ESMA; [8: 8 	Nariadenie Európskeho parlamentu a Rady (EÚ) 2017/1131 zo 14. júna 2017 o fondoch peňažného trhu, (Ú. v. EÚ L 169, 30.6.2017, s. 8, ELI: http://data.europa.eu/eli/reg/2017/1131/oj).] 

Riziká likvidity, dozabezpečenia a digitálnych technológií
28.	zdôrazňuje, že cyklické výzvy na dozabezpečenie počas kríz, ako bola pandémia ochorenia COVID-19 a energetické otrasy v roku 2022, spôsobili značný nedostatok likvidity; poukazuje na význam pripravenosti z hľadiska likvidity a vo všeobecnosti pákového efektu a kapitálových rezerv v tejto súvislosti;
29.	požaduje nástroje na lepšie zachytenie rozsahu a rýchlosti odlevov likvidity vyplývajúcich z výziev na dozabezpečenie počas systémových udalostí, najmä v prípade energetických podnikov a nebankových finančných sprostredkovateľov;
30.	zdôrazňuje potrebu odolnej zúčtovacej infraštruktúry, spoľahlivých rámcov pre kolaterál a koordinovaného dohľadu nad centrálnymi protistranami (CCP); berie na vedomie rozhodnutie Komisie predĺžiť režim rovnocennosti pre centrálne protistrany so sídlom v Spojenom kráľovstve a konštatuje, že pretrvávajú obavy týkajúce sa európskej závislosti od centrálnych protistrán z krajín mimo EÚ;
31.	podporuje väčšiu transparentnosť a makroprudenciálny dohľad nad postupmi stanovovania marží vrátane stresového testovania a analýzy scenárov, pričom vychádza z nedávnej práce FSB o pripravenosti z hľadiska likvidity na výzvy na dozabezpečenie a úhradu zábezpeky;
32.	vyjadruje znepokojenie nad rastúcimi prepojeniami medzi kryptoaktívami a decentralizovanými finančnými trhmi a tradičným finančným systémom; podporuje FSB, normalizačné orgány a ESRB v ich úsilí o zavedenie regulačného rámca a harmonizáciu jeho klasifikácie;
33.	berie na vedomie analýzu FSB, že riziká pre finančnú stabilitu vyplývajúce z trhov s kryptoaktívami sa zatiaľ javia ako obmedzené[footnoteRef:9]9; upozorňuje však na možný systémový význam vývoja na trhoch s kryptoaktívami; poukazuje na veľmi špekulatívny charakter kryptoaktív a ich významnú úlohu v nezákonných transakciách; naliehavo vyzýva Komisiu a ESRB, aby pozorne sledovali vývoj v tejto oblasti; [9: 9 	Správa skupiny G20 o stave vykonávania politiky v oblasti kryptoaktív. 22. októbra 2024.] 

34.	víta skutočnosť, že Európska únia zaviedla prudenciálny rámec pre kryptoaktíva (MiCAR); zdôrazňuje význam jeho včasného a konzistentného vykonávania a vyzýva Komisiu, aby monitorovala zostávajúce regulačné medzery;
35.	upozorňuje na rýchly rast trhu so stablecoinmi, ktorý je zatiaľ do veľkej miery obmedzený na ekosystém kryptoaktív; konštatuje, že regulačné prostredie, pokiaľ ide o stablecoiny v hlavných jurisdikciách krajín mimo EÚ, sa rýchlo mení; naliehavo vyzýva Komisiu, aby posúdila, či existujú potenciálne kanály nákazy, ako napríklad v prípade viacnásobných emisií;
36.	vyzdvihuje, že Únia prijala opatrenia na posilnenie digitálnej odolnosti finančných subjektov, najmä prostredníctvom aktu o digitálnej prevádzkovej odolnosti[footnoteRef:10]10; podporuje inovácie v oblasti digitálnych financií a rozsiahle investície do kybernetickej odolnosti s cieľom chrániť finančnú infraštruktúru pred vonkajšími hrozbami; vyzýva Komisiu a ECB, aby zmapovali a riešili závislosť európskeho finančného systému od poskytovateľov digitálnych služieb z krajín mimo EÚ, jediných bodov zlyhania a rizika hybridných útokov; [10: 10 	Nariadenie Európskeho parlamentu a Rady (EÚ) 2022/2554 zo 14. decembra 2022 o digitálnej prevádzkovej odolnosti finančného sektora a o zmene nariadení (ES) č. 1060/2009, (EÚ) č. 648/2012, (EÚ) č. 600/2014, (EÚ) č. 909/2014 a (EÚ) 2016/1011(Ú. v. EÚ L 333, 27.12.2022, s. 1, ELI: http://data.europa.eu/eli/reg/2022/2554/oj).] 

37.	zdôrazňuje, že zlepšenie finančnej gramotnosti môže prispieť k odolnosti jednotlivcov, stabilnejším finančným trhom a zvýšenej účasti v únii kapitálových trhov;
38.	konštatuje, že zachovanie primeranej a spoľahlivej logistiky a infraštruktúry pre dostupnosť hotovosti zostáva základným prvkom finančnej stability a dôvery verejnosti;
Posilnenie súdržnosti dohľadu, dátových spôsobilostí a pripravenosti na krízy
39.	podporuje holistický, súdržnejší systémový a na činnostiach založený prístup dohľadu, ktorý identifikuje a rieši riziká a slabé miesta spojené s rôznymi druhmi činností v celom finančnom sektore, ako sú poskytovanie úverov, transakcie a správa aktív;
40.	zdôrazňuje význam spoľahlivého a dôveryhodného rámca krízového riadenia; upozorňuje na úlohu jednotného mechanizmu riešenia krízových situácií (SRM) pri zabezpečovaní spoľahlivého riešenia problému zlyhávajúcich inštitúcií a podporuje funkciu ECB ako veriteľa poslednej inštancie na zabezpečenie likvidity a dôvery počas kríz; konštatuje, že stále chýba zabezpečovací mechanizmus pre jednotný fond na riešenie krízových situácií;
41.	podporuje ECB, ESRB, európske a vnútroštátne orgány dohľadu a Úrad pre boj proti praniu špinavých peňazí a financovaniu terorizmu pri ochrane finančnej stability EÚ a riešení vznikajúcich globálnych finančných rizík vrátane jednotného dohľadu orgánu ESMA nad systémovými cezhraničnými nebankovými finančnými sprostredkovateľmi;
42.	varuje pred regulačnou arbitrážou a zdôrazňuje potrebu riešiť skryté slabé miesta pákového efektu, ktoré boli odhalené v minulých prípadoch narušenia;
43.	vyzýva Komisiu, aby zachovala vysokú úroveň ambícií pri vykonávaní odporúčaní FSB týkajúcich sa zadlženia v EÚ;
44.	zdôrazňuje, že orgány na vnútroštátnej úrovni aj na úrovni EÚ by mali mať kvalitné, ľahko dostupné údaje a primerané zdroje na ich analýzu;
45.	vyzýva na zvýšenie transparentnosti, kapacít na analýzu údajov a zefektívnenie mechanizmov výmeny údajov medzi vnútroštátnymi orgánmi a orgánmi EÚ, pokiaľ ide o záruky ochrany údajov, s cieľom podporiť komplexnejší rámec monitorovania rizík a spôsobilosti celosystémového záťažového testovania vrátane kybernetickej odolnosti, výpadkov energie a rámca zábezpek; konštatuje, že niektoré vnútroštátne orgány už oznámili svoj zámer vykonať záťažové testy prepojení medzi bankovým sektorom a sektorom nebankových finančných sprostredkovateľov;
46.	vyzýva na posilnenie spolupráce s medzinárodnými finančnými inštitúciami vrátane MMF, Bazilejského výboru pre bankový dohľad, BIS a FSB s cieľom riešiť cezhraničné riziká pre stabilitu;
°
°	°
47.	poveruje svoju predsedníčku, aby postúpila toto uznesenie Rade a Komisii.

